text: Marie og Kristoffer mødte hinanden på festival - sådan skal det fejres
  26 maj 2018 kl. 13.31
  Festivalen i Jelling summer af musik, kærlighed og sol på tredjedagen. TV SYD gik en tur på pladsen ved middagstid.
  Marie og Kristoffer stikker hovederne ud af deres telt på Jelling Musikfestival. Solen drøner ned i ansigterne på dem, mens deres ven Oliver sidder udenfor i bar mave og med pappet fra en dåsekarton på hovedet som solbeskyttelse.
  Kristoffer Lykke: "...og så blev der lige pludselig fotosyntese."
  Lørdag er tredjedagen for de små 40.000 deltagere, og for Marie og Kristoffer er det en helt speciel dag.
  - Vi mødte hinanden herude for to år siden i dag, fortæller Marie Hybel, der er 18 år og fra Hedensted.
  - Ved en tilfældighed, men en god én, tilføjer 19-årige Kristoffer Lykke, der er fra Vejle.
  De mødte hinanden gennem en fælles ven.
  - Han sagde “Marie er en glad og frisk pige”, og jeg sagde “jeg er en grim og frisk dreng”, og så blev der lige pludselig fotosyntese. Det fejrer vi så i dag med noget fotosyntese og Nik & Jay, siger Kristoffer, mens han holder en dåse Somersby i den ene hånd.
  - Måske skal vi også have et lille kys senere, tilføjer han.
  
  